text: Påskefrokost for hunde
  20 marts 2016 kl. 07.44
  I dag holder Maxi Zoo påskefrokost for hunde. Vovserne kan se frem til en treretters påskemenu.
  Snart er det påske og tid til at mæske sig i sild, tarteletter og lun leverpostej sammen med familie og venner. Men hundene skal ikke snydes for lækker mad i påsken mener Maxi Zoo. Derfor holder de søndag hundepåskefrokost i alle deres butikker.
  Menuen for hundene står blandt andet på sild med karrysalat, lammesteg med sovs og til sidst hindbærsnitter til dessert. Maden lyder til forveksling, som noget vi mennesker også kunne spise til påskens frokoster. Men vovsemenuen er specielt velegnet til hundemaver og kan altså ikke spises af deres ejere.
  Imens hundene nyder påskemaden, er der lagt op til hygge og snak mellem alle hundeejerne.
  